Жалба, подадена на 10 април 2012 г. - Alstom и други/Комисия
(Дело T-164/12)
Език на производството: английски
Страни
Жалбоподатели: Alstom (Levallois Perret, Франция); Alstom Holdings (Levallois Perret); Alstom Grid SAS (Париж, Франция); и Alstom Grid AG (Oberentfelden, Швейцария) (представители: J. Derenne, lawyer, N. Heaton, P. Chaplin и M. Farley, Solicitors)
Ответник: Европейска комисия
Искания на жалбоподателите
да се отмени решението на Комисията от 26 януари 2012 г., съдържащо се в писма № D/2012/006840 и № D/2012/006863, да предаде определени документи на High Court of England and Wales, представени от жалбоподателите (или техните предшественици) на Комисията в хода на разследването по преписка COMP/F/38.899 - Gas Insulated Switchgear (OВ 2008 C 5, стp. 7);
да се осъди Комисията да плати съдебните разноски на жалбоподателите.
Правни основания и основни доводи
В подкрепа на жалбата си, жалбоподателите излагат три правни основания.
С първото правно основание се твърди, че предаването на въпросните документи на High Court of England and Wales:
представлява фактическа грешка и води до разкриване на съдържащата се в тези документи информация, целяща да се постигне освобождаване от глоба или намаляване на нейния размер, разкриване, което в нарушение на член 4, параграф 3 от ДЕС щяло да засегне интересите на Европейския съюз, неговото функциониране и независимост, в частност като застраши цялостната ефикасност на прилаганата от Комисията програма за освобождаване от глоба или намаляване на нейния размер, която е от толкова съществено значение за способността на Комисията да изпълнява задачата, възложена ѝ с член 101 ДФЕС;
нарушава общия принцип за право на изслушване и в частност параграф 26 от Известието относно сътрудничеството, тъй като Комисията не е поискала съгласието на засегнатите дружества за разкриване на съдържащата се в тези документи информация, с която те целят да постигнат освобождаване от глоба или намаляване на нейния размер;
представлява неизпълнение на задължението на Комисията за мотивиране на актовете съгласно член 296 ДФЕС, тъй като тя, без да се мотивира, косвено отхвърля твърденията на жалбоподателите, че определени части от въпросните документи представляват информация, целяща да се постигне освобождаване от глоба или намаляване на нейния размер.
С второто правно основание се твърди, че решението трябва да бъде отменено поради това, че:
предаването на High Court of England and Wales на поверителната информация, съдържаща се във въпросните документи, за да бъде използвана в английско съдебно производство не може да бъде оправдано въз основа на член 4, параграф 3 ДЕС, понеже разкриването на такава информация ще обезсърчи предприятията в бъдеще да сътрудничат на Комисията в нейните разследвания и така ще засегне способността на последната да прилага правото на конкуренцията;
предаването на High Court of England and Wales на поверителната информация, съдържаща се във въпросните документи, когато посоченият съд изрично е уведомил Комисията, че възнамерява за разкрие тази информация на трети страни, които са част от поверителен кръг, нарушава параграф 25 от Известието относно сътрудничеството;
гарантираната от този поверителен кръг защита не отговаря на нивото, изисквано в член 339 ДФЕС и параграф 25 от Известието относно сътрудничеството. Следователно разкриването на съдържащата се във въпросните документи поверителна информация на High Court of England and Wales би било нарушение на задълженията, възложени на Комисията от тези принципи.
Третото правно основание, в което се твърди, че решението за предаване на такива документи на High Court of England and Wales нарушава принципа на пропорционалност, тъй като не е било нито уместно, нито необходимо Комисията да предава поверителната версия на тези документи заедно с приложенията към тях на English High Court, макар приложенията да нямат отношение към основния въпрос, който следва да бъде разгледан от English High Court и тъй като в своето Решение по дело T-121/07 Общият съд е заличил всички референции към съдържанието на тези документи.
____________
1 - Известие на Комисията относно сътрудничеството между Комисията и съдилищата на държавите - членки на Европейския съюз, при прилагането на членове 81 и 82 от Договора за създаване на Европейската общност (ОВ С 101, 2004 г., стр. 54; Специално издание на български език, 2007 г., глава 8, том 4, стр. 122).